ธ.ก.ส.มียอดขึ้นทะเบียนหนี้นอกระบบเฉียด 1 แสนราย
นายลักษณ์ วจนานวัช ผู้จัดการธนาคารเพื่อการเกษตรและสหรณ์การเกษตร (ธ.ก.ส.) เปิดเผยความคืบหน้าโครงการแก้หนี้นอกระบบว่า ขณะนี้มีประชาชนที่มาลงทะเบียนเพื่อขอแก้หนี้นอกระบบกับ ธ.ก.ส. แล้วกว่า 9.5 หมื่นราย คิดเป็นยอดหนี้ 1.1 หมื่นล้านบาท เฉลี่ยยื่นขอกู้ 1 แสนบาทต่อราย
11 ธ.ค. 2552

นายลักษณ์ วจนานวัช ผู้จัดการธนาคารเพื่อการเกษตรและสหรณ์การเกษตร (ธ.ก.ส.) เปิดเผยความคืบหน้าโครงการแก้หนี้นอกระบบว่า ขณะนี้มีประชาชนที่มาลงทะเบียนเพื่อขอแก้หนี้นอกระบบกับ ธ.ก.ส. แล้วกว่า 9.5 หมื่นราย คิดเป็นยอดหนี้ 1.1 หมื่นล้านบาท เฉลี่ยยื่นขอกู้ 1 แสนบาทต่อราย
ทั้งนี้จากการประเมินสถานการณ์ถึงสิ้นเดือน ธ.ค. นี้คาดว่าจะมีผู้มาขึ้นทะเบียนแก้หนี้นอกระบบกับ ธ.ก.ส.  4 - 5 แสนราย ซึ่งเชื่อว่าเมื่อเสร็จสิ้นการเปิดรับลงทะเบียนในวันที่ 31 ธ.ค.นี้ จะมียอดผู้ลงทะเบียนจากทั้ง 2 ธ.ก.ส. และธนาคารออมสิน ใกล้เคียงกับเป้าหมายที่รัฐบาลตั้งไว้จำนวน 1 ล้านราย
สำหรับผู้ที่มาลงทะเบียนกับ ธ.ก.ส. ส่วนใหญ่พบว่า 50% ประกอบอาชีพเป็นเกษตรกร โดยครึ่งหนึ่งเป็นลูกค้าของ ธ.ก.ส. ส่วนอีก 25%  เป็นผู้ที่ประกอบอาชีพค้าขายและรับจ้าง และที่เหลือเป็นพนักงาน ข้าราชการ องค์กรของรัฐ
"ช่วงแรกมีผู้มาลงทะเบียนไม่มากนัก เพราะเจ้าหนี้ไม่ยอม แต่หลังจากที่รัฐบาลมีการประชาสัมพันธ์ว่าเป็นการขอความร่วมมือ และเจ้าหนี้จะได้รับการชำระเงินต้นคืนรวมถึงอัตราดอกเบี้ยในอัตราที่เหมาะสม ส่งผลให้ยอดขึ้นทะเบียนในช่วงวันหลังเพิ่มสูงกว่า 1 หมื่นรายต่อวัน แต่กรณีที่เจ้าหนี้ไม่ยอมเข้ามาเจรจา ก็จะใช้ขั้นตอนของสรรพากรในการเข้าไปตรวจสอบที่มาของรายได้ของเจ้าหนี้ว่ามีการเสียภาษีถูกต้องหรือไม่" นายลักษณ์กล่าว